นายกฯ มอบหมายกระทรวงการต่างประเทศ ประสานประเทศเพื่อนบ้านแก้ปัญหาฝุ่น PM 2.5 พร้อมผลักดันเป็นวาระอาเซียน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวภายหลังการประชุมคณะรัฐมนตรี ว่าที่ประชุมได้พิจารณาหลายเรื่อง และติดตามความคืบหน้าการแก้ปัญหาฝุ่นละออง PM 2.5 ได้กำชับทุกหน่วยงานที่เกี่ยวข้อง แก้ไขปัญหาทั้งระดับพื้นที่ ระดับส่วนกลาง ส่วนภูมิภาค ส่วนท้องถิ่นให้ช่วยกัน รวมทั้งย้ำกระทรวงการต่างประเทศ ประสานความร่วมมือกับประเทศเพื่อนบ้าน โดยตนเองได้ลงนามในเรื่องนี้ไปแล้ว ซึ่งต้องขอความร่วมมือในระดับรัฐบาล ยอมรับว่าแต่ละประเทศมีรัฐบาลแตกต่างกัน ดังนั้นการแก้ปัญหาเรื่องนี้ ต้องเป็นวาระอาเซียน และต้องขอความร่วมมือจากประเทศเพื่อนบ้าน โดยเฉพาะประกอบอาชีพเกษตรกรรม มีการเผาวัชพืช ต้องขอความร่วมมือให้มากที่สุด แต่สิ่งสำคัญเกษตรกรและคนไทย ต้องช่วยเหลือกันมากขึ้น เพื่อไม่ให้ส่งผลกระทบในด้านอื่นๆ